ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0429/98 υποβολή: Spalato Bellerι (NI) προς την Επιτροπή (24 Φεβρουαρίου 1998)

Θέμα: Κούβα

Είναι σε θέση η Επιτροπή να μας πει εάν υφίστανται σχέσεις μεταξύ της Ευρωπαϊκής Ένωσης και της Λαϊκής Δημοκρατίας της Κούβας σε πολιτικό ή εμπορικό επίπεδο ή ακόμη και με τη μορφή αναπτυξιακών προγραμμάτων;

Επιπλέον διαθέτει η Επιτροπή στοιχεία, στατιστικές ή αξιόπιστες μαρτυρίες σχετικά με την κατάσταση των δικαιωμάτων του ανθρώπου, κυρίως όσον αφορά τις παραβιάσεις των θεμελιωδών δικαιωμάτων καθώς και τις συνθήκες κράτησης των πολιτικών κρατουμένων στην Κούβα;

Απάντηση του κ. Marin εξ ονόματος της Επιτροπής (26 Μαρτίου 1998)

Η Ένωση και η Κούβα διατηρούν τακτικές διπλωματικές σχέσεις. 'Ενας κουβανός πρέσβυς που διαμένει στις Βρυξέλλες, είναι διαπιστευμένος στην Ένωση και ο επικεφαλής της αντιπροσωπείας της Επιτροπής που διαμένει στο Μεξικό, είναι διαπιστευμένος στην κουβανική κυβέρνηση.

Τα δύο μέρη διατηρούν επίσης κανονικές εμπορικές σχέσεις χωρίς ιδιαίτερους περιορισμούς. Η Κούβα ωφελείται από το σύστημα γενικευμένων προτιμήσεων που χορηγεί η Επιτροπή στις αναπτυσσόμενες χώρες.

Σε πολιτικό επίπεδο και σε επίπεδο συνεργασίας, οι σχέσεις μεταξύ της Ένωσης και της Κούβας διέπονται από την κοινή θέση της Ένωσης που εγκρίθηκε στις 2 Δεκεμβρίου 1996 και παρατάθηκε αντιστοίχως στις 26 Ιουνίου και στις 8 Δεκεμβρίου 1997. Αυτή προβλέπει ως ουσιαστικά στοιχεία της ευρωπαϊκής θέσης έναντι της Κούβας:

- την προώθηση μιας διαδικασίας προς το δημοκρατικό πλουραλισμό, το σεβασμό των δικαιωμάτων του ανθρώπου και των θεμελιωδών ελευθεριών, καθώς και τη διαρκή βελτίωση του επιπέδου διαβίωσης του κουβανικού λαού 7

- την αντίθεση να επέλθουν μεταβολές με καταναγκαστικά μέτρα 7

- τη διάθεση της Ένωσης (κράτη μέλη και Επιτροπή) να χορηγήσει στην Κούβα, με προκαθορισμένους όρους, ανθρωπιστική βοήθεια και οικονομική συνεργασία που θα στηρίξει τις μεταρρυθμίσεις και θα ανοίξει περισσότερες δυνατότητες ελευθεριών 7

- το δεσμό μεταξύ της προόδου του κουβανικού καθεστώτος προς τη δημοκρατία και την ένταση των σχέσεων συνεργασίας μεταξύ της Ένωσης και της Κούβας, συμπεριλαμβανομένης, κατά περίπτωση, της σύναψης μιας συμφωνίας συνεργασίας.

Η Κοινότητα χορηγεί στην Κούβα, σύμφωνα με τις κατευθύνσεις της κοινής θέσης, συνεργασία ύψους ± 15 εκατ. Ecu ετησίως, το μεγαλύτερο τμήμα της οποίας προορίζεται για την ανθρωπιστική, επισιτιστική βοήθεια και για μικρά σχέδια, που διοχετεύονται μέσω ευρωπαϊκών μη κυβερνητικών οργανώσεων (ΜΚΟ), και το υπόλοιπο χορηγείται σε δράσεις στήριξης των οικονομικών μεταρρυθμίσεων και γαι την ενίσχυση της ευρωπαϊκής πολιτιστικής παρουσίας στην Κούβα.

Η Επιτροπή παρακολουθεί με προσοχή την εξέλιξη της κατάστασης των δικαιωμάτων του ανθρώπου στην Κούβα. Αυτό το έργο έχει προοδευτικά αναληφθεί από την ομάδα εργασίας «δικαιώματα του ανθρώπου» που δημιούργησαν το 1997 τα κράτη μέλη που εκπροσωπούνται στην Κούβα.
ΓΡΑΠΤΗ ΕΡΩΤΗΣΗ E-0202/98 υποβολή: Gerhard Hager (NI) προς την Επιτροπή (11 Φεβρουαρίου 1998)

Θέμα: Κονδύλιο του προϋπολογισμού για την οικογένεια

Μπορεί η Επιτροπή να αναφέρει τις δράσεις που χρηματοδοτούνται με πιστώσεις από τη θέση του προϋπολογισμού Β3-4108 Οικογένεια - Αλληλεγγύη μεταξύ των γενεών και να αναφέρει την αντίστοιχη νομική βάση του πρωτογενούς δικαίου;

Απάντηση του κ. Flynn εξ ονόματος της Επιτροπής (3 Απριλίου 1998)

Η Επιτροπή χρηματοδότησε κατά το 1997 διάφορες ενέργειες σχετικά με τις πιστώσεις του κονδυλίου προϋπολογισμού B3-4108 «Οικογένεια - αλληλεγγύη ανάμεσα στα άτομα της ίδιας γενιάς και μεταξύ γενεών». Τα ποσά που αναλήφθηκαν (σχεδόν 2,5 εκ. Εcu) προορίζονται για την κάλυψη της χρηματοδότησης ενεργειών ανάλυσης και έρευνας στον τομέα της οικογένειας και της οικογενειακής πολιτικής, ανταλλαγής εμπειριών και πληροφοριών μεταξύ των κρατών μελών στον τομέα της οικογένειας και ιδίως σχετικά με τον τρόπο συμφιλίωσης της οικογενειακής και της επαγγελματικής ζωής, ενεργειών υπέρ της προστασίας των παιδιών καθώς και ενεργειών στον δημογραφικό τομέα.

Η εκτέλεση του προϋπολογισμού πραγματοποιήθηκε σύμφωνα με την ανακοίνωση της Επιτροπής της 6ης Ιουλίου 1994 ((έγγρ. SEC(94)1106 τελικό. )) για τις νομικές βάσεις.
ΓΡΑΠΤΗ ΕΡΩΤΗΣΗ P-0326/98 υποβολή: David Hallam (PSE) προς την Επιτροπή (10 Φεβρουαρίου 1998)

Θέμα: Διακρίσεις κατά ατόμων βάσει ύψους

Κατά τον καθορισμό ελαχίστων προδιαγραφών χώρου για επιβάτες σε αυτοκίνητα, αεροπλάνα κλπ. συμφωνεί η Επιτροπή ότι η Ευρωπαϊκή Ένωση πρέπει να επανεξετάσει την έγκριση της χρησιμοποιήσεως ιστορικών ανθρωπομετρικών στοιχείων από την Ευρωπαϊκή Επιτροπή Τυποποιήσεως όταν ενδέχεται να μην λαμβάνονται υπόψη τρέχουσες ή μελλοντικές ανάγκες;

Δεδομένου ότι οι πληθυσμοί της Ευρώπης ποικίλλουν σημαντικά ως προς το μέσο ύψος, συμφωνεί η Επιτροπή ότι η ΕΕ πρέπει να επιδιώκει την εφαρμογή φασμάτων καταλλήλων προδιαγραφών αντί ενιαίων στοιχείων που δεν είναι ικανοποιητικά;

Θα ήταν διατεθειμένη η Επιτροπή να εξετάσει το ότι πρέπει να υποδειχθεί στην Ευρωπαϊκή Επιτροπή Τυποποιήσεως να αναζητήσει τη συμμετοχή ομάδων που εκπροσωπούν τους υψηλούς και τους κοντούς κατά τον καθορισμό προδιαγραφών;

Απάντηση του κ. Kinnock εξ ονόματος της Επιτροπής (2 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση P-1916/97 ((ΕΕ C 21 της 22.1.1998. )).
ΓΡΑΠΤΗ ΕΡΩΤΗΣΗ E-0259/98 υποβολή: Hiltrud Breyer (V) προς την Επιτροπή (13 Φεβρουαρίου 1998)

Θέμα: Αιφνίδιος θάνατος βρεφών

1. Σύμφωνα με την Υπηρεσία Προστασίας του Περιβάλλοντος των ΗΠΑ (EPA-USA) ο αιφνίδιος θάνατος βρεφών μπορεί να σχετίζεται με μολυσμένα σωματίδια σκόνης στο οικιακό περιβάλλον. Διαθέτει η Επιτροπή σχετικές πληροφορίες ή προτίθεται να υποστηρίξει ερευνητικά προγράμματα στον τομέα αυτό;

2. Έχει σημειωθεί στα κράτη μέλη της ΕΕ αύξηση των θανάτων αυτών;

3. Εάν ναι, σε ποιά κράτη και ποιές περιοχές; Πρόκειται για κυρίως βιομηχανικές ή για αγροτικές περιφέρειες;

Απάντηση του κ. Flynn εξ ονόματος της Επιτροπής (17 Μαρτίου 1998)

1. Η Ευρωπαϊκή Επιτροπή δεν γνωρίζει μελέτες που συσχετίζουν τον αιφνίδιο θάνατο των βρεφών με σωμάτια σκόνης που εντοπίζονται μέσα στo περιβάλλον των κατοικιών. Ως μέρος των δραστηριοτήτων της στον τομέα της βιοιατρικής έρευνας και της έρευνας για την υγεία, η Ευρωπαϊκή Επιτροπή χρηματοδότησε ένα σχέδιο με τίτλο «ECAS, Ευρωπαϊκή συντονισμένη δράση για τον αιφνίδιο θάνατο βρεφών», που αποβλέπει στον εντοπισμό προληπτικών μεθόδων. Η τελική έκθεση για το σχέδιο βρίσκεται στο στάδιο της ολοκλήρωσης. Επιπλέον στο πρόγραμμα έρευνας για το περιβάλλον και το κλίμα βρίσκεται υπό εξέλιξη μεγάλη ερευνητική προσπάθεια για την ποιότητα του αέρα, που καλύπτει θέματα όπως οι πηγές και η συμπεριφορά των ρύπων, ο αντίκτυπός τους στην ανθρώπινη υγεία, συμπεριλαμβανομένων των τελικών σημείων νοσηρότητας και θνησιμότητας.

2. και 3. Η Ευρωπαϊκή Επιτροπή δεν διαθέτει στοιχεία για τον επιπολασμό του αιφνίδιου θανάτου βρεφών στα κράτη μέλη.
ΓΡΑΠΤΗ ΕΡΩΤΗΣΗ E-0205/98 υποβολή: Rainer Wieland (PPE) προς την Επιτροπή (11 Φεβρουαρίου 1998)

Θέμα: Χρηματοδότηση της διδασκαλίας της μητρικής γλώσσας στο εξωτερικό - διδασκαλία της μητρικής γλώσσας στην προξενική επικράτεια της Στουτγάρδης (Γερμανία)

Η ιταλική κυβέρνηση προτίθεται να αναθέσει σε ιδιωτικές ενώσεις τη διδασκαλία που μέχρι σήμερα εξασφαλίζεται από το ιταλικό πολιτιστικό ινστιτούτο 9.600 παιδιών που ζουν στη Στουτγάρδη (Εφημερίδα του Essling φύλλο της 4.12.1997 και επιστολή του κ. Virga από τη Στουτγάρδη προς την Υπουργό Παιδείας, Νεότητας και Αθλητισμού του κρατιδίου Βάδης-Βυρτεμβέργης).

Από πού προέρχονται οι πιστώσεις με τις οποίες χρηματοδοτείται η διδασκαλία της μητρικής γλώσσας σε πολίτες της Ένωσης που διαμένουν στο εξωτερικό;

Εάν χρηματοδοτείται με κοινοτικές πιστώσεις, σε ποιο ύψος ανέρχονται τα ποσά αυτά και σε ποια κριτήρια βασίζεται η κατανομή και η χρησιμοποίησή τους;

Παρότι η διδασκαλία αυτή χρηματοδοτείται μόνον εν μέρει με πιστώσεις της Ένωσης, είναι νομικά παραδεκτή η ανάθεση της διοργάνωσης (και η άσκηση της δραστηριότητας αυτής) σε ιδιωτικά ιδρύματα, όπως π.χ. ενώσεις;

Συμβιβάζεται η πρωτοβουλία αυτή με την πολιτική βούληση της Επιτροπής;

Απάντηση της κας Cresson εξ ονόματος της Επιτροπής (24 Μαρτίου 1998)

Η Ευρωπαϊκή Επιτροπή έχει επίγνωση των ανησυχιών που εξέφρασε το αξιότιμο μέλος του Κοινοβουλίου σχετικά με τη διδασκαλία της ιταλικής γλώσσας στην περιφέρεια της Στουτγάρδης αλλά δεν είναι αρμόδια να αμφισβητήσει τη νομιμότητα της απόφασης αυτής.

Σύμφωνα με το άρθρο 126 της συνθήκης ΕΚ, τα κράτη μέλη έχουν την αποκλειστική υπευθυνότητα για το περιεχόμενο της διδασκαλίας και την οργάνωση των εκπαιδευτικών συστημάτων και την πολιτιστική και γλωσσική τους πολυμορφία.

Εξάλλου, η οδηγία του Συμβουλίου 77/486/ΕΟΚ της 25ης Ιουλίου 1977 περί της σχολικής φοίτησης των τέκνων των διακινουμένων εργαζομένων ((ΕΕ L 199 της 6.8.1977. )), προβλέπει στο άρθρο 3, ότι τα κράτη μέλη λαμβάνουν, σύμφωνα με τις εθνικές τους συνθήκες και τα νομικά τους συστήματα και σε συνεργασία με τα κράτη καταγωγής, τα κατάλληλα μέτρα με σκοπό την προώθηση σε συνδυασμό με την κανονική εκπαίδευση, της διδασκαλίας της μητρικής γλώσσας και του πολιτισμού.
ΓΡΑΠΤΗ ΕΡΩΤΗΣΗ E-0522/98 υποβολή: Shaun Spiers (PSE) προς την Επιτροπή (2 Μαρτίου 1998)

Θέμα: Ευημερία των ζώων στα σφαγεία

Πότε σκοπεύει η Επιτροπή να υποβάλλει προτάσεις για την βελτίωση των συνθηκών διαβίωσης των ζώων στα σφαγεία;

Απάντηση του κ. Fischler εξ ονόματος της Επιτροπής (16 Μαρτίου 1998)

Στο άρθρο 13 της οδηγίας 93/119/ΕΚ για την προστασία των ζώων στα σφαγεία ((ΕΕ L 340 της 31.12.1993. )) ζητείται από την Επιτροπή να υποβάλει στο Συμβούλιο μια έκθεση η οποία θα έχει καταρτιστεί με βάση τη γνώμη της επιστημονικής κτηνιατρικής επιτροπής μαζί με τις κατάλληλες προτάσεις που αφορούν τη χρήση, ειδικότερα, πιστολιών ελευθέρων βλημάτων, τοξικών αερίων ή συνδυασμών αυτών για την αναισθητοποίηση ή σφαγή και άλλες αναγνωρισμένες επιστημονικά διαδικασίες για την αναισθητοποίηση ή τη σφαγή των ζώων. Η Επιτροπή έχει την πρόθεση να προβάλει την εν λόγω έκθεση μαζί με τις αντίστοιχες προτάσεις της στο Συμβούλιο λίαν προσεχώς.
ΓΡΑΠΤΗ ΕΡΩΤΗΣΗ E-0567/98 υποβολή: Hiltrud Breyer (V) προς το Συμβούλιο (3 Μαρτίου 1998)

Θέμα: Απαγόρευση εκ μέρους της ΕΕ της εισαγωγής κρεάτων από ζώα που έχουν υποστεί θεραπείες με ορμόνες

Σύμφωνα με τη διαιτητική απόφαση της Δευτεροβάθμιας Επιτροπής του ΠΟΕ, η ΕΕ έχει το δικαίωμα να θεσπίσει, στηριζόμενη σε επιστημονικά στοιχεία, ένα κατάλληλο, κατά την άποψή της, επίπεδο προστασίας των καταναλωτών, το οποίο πιθανώς είναι υψηλότερο από αυτό που μπορεί να ορισθεί βάσει των διεθνών υγειονομικών κανόνων.

1. Ποιούς ειδικούς τομείς πρέπει να αφορούν τα απαιτούμενα επιστημονικά αποδεικτικά στοιχεία για τους πιθανούς κινδύνους;

2. Σε ποιούς επιστήμονες έχει αναθέσει η ΕΕ το καθήκον να προσκομίσουν τα εν λόγω αποδεικτικά στοιχεία;

3. Ποιό είναι το ύψος των πιστώσεων που έχουν διατεθεί για αυτές τις επιστημονικές εργασίες;

4. Μετέχουν στις εργασίες αυτές και τα κράτη μέλη;

5. Πότε θα αρχίσουν οι διάφορες σχετικές επιστημονικές εργασίες;

6. Με τι ποσά και ποιά μορφή υποστηρίζει η ομοσπονδιακή κυβέρνηση το θέμα μιας επιστημονικής επιχειρηματολογίας κατά του κρέατος που περιέχει ορμόνες;

Απάντηση (8 Ιουνίου 1998)

Δυνάμει της συνθήκης, αρμόδια για να εκπροσωπήσει την Κοινότητα στα πλαίσια του ΠΟΕ, και κατά συνέπεια ενώπιον της Ειδικής Ομάδας και του δευτεροβάθμιου δικαιοδοτικού οργάνου, είναι η Επιτροπή.

Ως εκ τούτου, το αξιότιμο μέλος του Κοινοβουλίου θα πρέπει να απευθύνει τις ερωτήσεις του στην Επιτροπή.
ΓΡΑΠΤΗ ΕΡΩΤΗΣΗ E-0446/98 υποβολή: Concepciσ Ferrer (PPE) προς την Επιτροπή (27 Φεβρουαρίου 1998)

Θέμα: Πρόγραμμα Interreg II

Δεδομένων των χαρακτηριστικών του επιχειρησιακού προγράμματος Interreg II για την διασυνοριακή συνεργασία, του οποίου στόχος είναι η εφαρμογή αποτελεσματικών μηχανισμών για τη διευκόλυνση της συνεργασίας μεταξύ μεθοριακών περιοχών, ερωτάται η Επιτροπή: Στο πλαίσιο της κάθε μιας από τις τέσσερις ενέργειες του προγράμματος Interreg II στην Ισπανία ποιά σχέδια έχουν εγκριθεί για την περίοδο 1994-1999, σε ποιές περιοχές αφορούν και ποιό ήταν αναλυτικά το ύψος του εγκριθέντος ποσού για το κάθε ένα από τα εν λόγω σχέδια, σε σχέση με το σύνολο των πόρων που έχουν εγκριθεί;

Aπάντηση της κας Wulf-Mathies εξ ονόματος της Επιτροπής (31 Μαρτίου 1998)

Όπως συμβαίνει για τα διαρθρωτικά ταμεία γενικότερα, η κοινοτική πρωτοβουλία INTERREG II ((EE C 180 της 1.7.1994.)) εφαρμόζεται τηρώντας την αρχή της επικουρικότητας. Επομένως, η Επιτροπή ενέκρινε τα πολυετή επιχειρησιακά προγράμματα ενώ η επιλογή και η έγκριση των σχεδίων εναπόκεινται στην αρμοδιότητα των εθνικών αρχών, και δη των περιφερειακών και τοπικών.

Στο πλαίσιο της INTERREG II, η Επιτροπή χορήγησε στην Ισπανία 484,7 εκατ. Ecu (σε τιμές 1994) για την INTERREG IIΑ (ανάπτυξη των παραμεθόριων περιοχών και διασυνοριακή συνεργασία), 80 εκατ. Ecu (σε τιμές 1995) για την INTERREG IIΒ (αποκατάσταση διασυνδέσεων ανάμεσα στα συστήματα μεταφοράς φυσικού αερίου της Πορτογαλίας και της Ισπανίας) και 116,1 εκατ. Ecu (τιμές 1996) για την INTERREG IIΓ (χωροταξία), εκ των οποίων περίπου 10 εκατ. Ecu έχουν σχέση με τις ενέργειες διεθνικής συνεργασίας και 106 εκατ. Ecu με την καταπολέμηση της ξηρασίας.

Στο πλαίσιο αυτής της κοινοτικής χρηματοδοτικής στήριξης, η Ισπανία συμμετέχει, σήμερα, σε διάφορα επιχειρησιακά προγράμματα (ΕΠ) τα οποία έχουν παραμεθόριο ή διεθνικό χαρακτήρα, δηλαδή:

- ΕΠ Ισπανία-Γαλλία, συνολικό κόστος 140 εκατ. Ecu, περίπου, με συνολική κοινοτική συμμετοχή ύψους 61,6 εκατ. Ecu 7

- ΕΠ Ισπανία-Πορτογαλία, συνολικό κόστος 755 εκατ. Ecu, περίπου, με συνολική κοινοτική συμμετοχή ύψους 552,0 εκατ. Ecu 7

- ΕΠ Ισπανία στις περιοχές που βρίσκονται στα σύνορα με το Μαρόκο, συνολικό κόστος 185 εκατ. Ecu, περίπου, με συνολική κοινοτική συμμετοχή ύψους 100,0 εκατ. Ecu 7

- ΕΠ Μεσογειακός χώρος και λατινικές Άλπεις, συνολικό κόστος 23 εκατ. Ecu, περίπου, με συνολική κοινοτική συμμετοχή ύψους 13,3 εκατ. Ecu 7

- ΕΠ νοτιοδυτική περιοχή της Ευρώπης, συνολικό κόστος 10 εκατ. Ecu, περίπου, με συνολική κοινοτική συμμετοχή ύψους 5,2 εκατ. Ecu 7
ΓΡΑΠΤΗ ΕΡΩΤΗΣΗ E-0561/98 υποβολή: Olivier Dupuis (ARE) προς την Επιτροπή (4 Μαρτίου 1998)

Θέμα: Νομοθεσία Αστικού δικαίου στο Βέλγιο

Kοινοτικοί υπάλληλοι που συμβαίνει,για συγκυριακούς και αυστηρώς επαγγελματικούς λόγους, να διαμένουν στο Βέλγιο αντιμετωπίζουν τις αστικές συνέπειες μιάς νομοθεσίας διαφορετικής από εκείνη βάσει της οποίας έχει κτηθεί το οικογενειακό τους καθεστώς και πολύ αυστηρότερης σε σύγκριση με τους ομοεθενείς τους.Συγκεκριμένα, εφαρμόζεται ο βελγικός νόμος περί διαζυγίου - ο οποίος είναι αυστηρότερος από τους ισχύοντες σε άλλα κράτη μέλη της Ευρωπαϊκής Ένωσης - σε γάμο όπου κανένας από τους συζύγους δεν κατέχει τη βελγική υπηκοότητα και των οποίων ο γάμος τελέσθηκε βάσει διαφορετικών καθεστώτων και συνθηκών, ενίοτε πολύ ευνοϊκότερων, από όσα προβλέπονται με βάση την βελγική νομοθεσία.

Μπορεί να αναφέρει η Επιτροπή εάν υπάρχουν σχετικές διατάξεις στη συμφωνία περί διαμονής μεταξύ Ευρωπαϊκής Κοινότητος και Βελγίου;

Υπό την προϋπόθεση ότι εφαρμόζεται το ιδιωτικό διεθνές δίκαιο μεταξύ των υπηκόων των ενδιαφερομένων κρατών και των Αρχών τους, μπορεί η Επιτροπή να ερωτήσει τις βελγικές αρχές για ποιό λόγο αυτό δεν επιτρέπεται να εφαρμοσθεί επίσης και στους κοινοτικούς υπαλλήλους που συμβαίνει να διαμένουν στο Βέλγιο αλλά δεν είναι βελγικής υπηκοότητος και έχουν κινήσει διαδικασία διαζυγίου;

Απάντηση του κ. Liikanen εξ ονόματος της Επιτροπής (23 Μαρτίου 1998)

Οι κοινοτικοί υπάλληλοι, όσον αφορά τις πράξεις που εκτελούν υπό την υπηρεσιακή τους ιδιότητα, καλύπτονται από το πρωτόκολλο περί των προνομίων και ασυλιών και ιδίως από το άρθρο 12.

Όσον αφορά τις πράξεις που υπόκεινται στο ιδιωτικό δίκαιο και, συνεπώς, τις περιπτώσεις διαζυγίου, το άρθρο 23 του κανονισμού υπηρεσιακής καταστάσεως που εφαρμόζεται στους υπαλλήλους και το λοιπό προσωπικό των Ευρωπαϊκών Κοινοτήτων ορίζει ότι, με την επιφύλαξη των διατάξεων του πρωτοκόλλου περί προνομίων και ασυλιών, οι υπάλληλοι δεν απαλλάσσονται ούτε από την εκπλήρωση των ατομικών τους υποχρεώσεων ούτε από την τήρηση των νόμων και των αστυνομικών διατάξεων που ισχύουν. Κατά συνέπεια, η κατάσταση των κοινοτικών υπαλλήλων δεν είναι, αποκλειστικά και μόνο λόγω της υπαλληλικής τους ιδιότητας, διαφορετική από εκείνη άλλων ατόμων που βρίσκονται στο ίδιο κράτος μέλος.

Συνεπώς και όσον αφορά το διαζύγιο, οι μη βελγικής ιθαγένειας κοινοτικοί υπάλληλοι που κατοικούν στο Βέλγιο υπόκεινται στη βελγική νομοθεσία και στους κανόνες του ιδιωτικού διεθνούς δικαίου.
ΓΡΑΠΤΗ ΕΡΩΤΗΣΗ E-0317/98 υποβολή: Nikitas Kaklamanis (UPE) προς το Συμβούλιο (17 Φεβρουαρίου 1998)

Θέμα: Προτάσεις της Επιτροπής για τους υπηκόους τρίτων χωρών

Η Επίτροπος κ. GRADIN έχει παρουσιάσει από τον Ιούλιο του 1997 προτάσεις για ένα Σχέδιο Σύμβασης σχετικά με την είσοδο στην Ε.Ε. υπηκόων τρίτων χωρών («DRAFT PROPOSALS ON A DRAFT CONVENTION FOR RULES OF ADMISSION FOR THIRD COUNTRIES NATIONALS»).

Στην ήπειρό μας υπάρχουν 18 εκατ. άνεργοι, και οι προτάσεις της κ. Επιτρόπου αντιπροσωπεύουν αυτά τα οποία κατ' ελάχιστο θα πρέπει να γίνουν, προκειμένου να απαλλαχθούν οι Ευρωπαίοι πολίτες από το συνεχές άγχος της έλλειψης απασχόλησης. Εντούτοις, οι προτάσεις αυτές δεν έχουν υιοθετηθεί ακόμη, αν και έχουν διαβιβασθεί προς το Συμβούλιο Υπουργών για μελέτη και λήψη άμεσης απόφασης.

Θα επιθυμούσα να πληροφορηθώ από το Συμβούλιο τους λόγους αυτής της καθυστέρησης, καθώς και το πότε σκοπεύει να τοποθετηθεί για αυτό το θέμα που απασχολεί όλους τους Ευρωπαίους πολίτες.

Απάντηση (11 Μαΐου 1998)

Ο αξιότιμος κ. Βουλευτής αναφέρεται στην πρόταση της Επιτροπής για Πράξη του Συμβουλίου για την κατάρτιση της Σύμβασης σχετικά με τους κανόνες αποδοχής των υπηκόων τρίτων χωρών στα κράτη μέλη ((ΕΕ C 337 της 7.11.1997, σελ. 9. )) που υποβλήθηκε από την Επιτροπή. Το Συμβούλιο έλαβε αυτή την πρόταση στις 29 Σεπτεμβρίου 1997. Η πρόταση ήδη εξετάζεται στα πλαίσια των επιμέρους οργάνων του Συμβουλίου.

Η Επιτροπή ακολουθεί μια ολοκληρωμένη προσέγγιση στο θέμα της μετανάστευσης και προτείνει ευρύ φάσμα λύσεων που συνεπάγονται ουσιαστικές αλλαγές στις ισχύουσες εθνικές διατάξεις, που διαφέρουν αισθητά από το ένα κράτος μέλος στο άλλο και εκ των οποίων ορισμένες θεσπίστηκαν προσφάτως. Για τους λόγους αυτούς αναμένεται ότι οι εργασίες σχετικά με την πρόταση θα απαιτήσουν μακρόχρονες συζητήσεις.

Πρέπει να σημειωθεί επίσης ότι, σύμφωνα με το άρθρο Κ.6 παράγραφος 2 της συνθήκης για την ίδρυση της Ευρωπαϊκής 'Ενωσης, η λουξεμβουργιανή Προεδρία του Συμβουλίου υπέβαλε την πρόταση στο Ευρωπαϊκό Κοινοβούλιο, προκειμένου να γνωμοδοτήσει.
ΓΡΑΠΤΗ ΕΡΩΤΗΣΗ E-0140/98 υποβολή: Alexandros Alavanos (GUE/NGL) προς την Επιτροπή (2 Φεβρουαρίου 1998)

Θέμα: Επιχειρησιακό πρόγραμμα «Αλιεία» της Ελλάδας

Το επιχειρησιακό πρόγραμμα της Ελλάδας «Αλιεία» περιλαμβάνει τέσσερα Υποπρογράμματα, και ένα πέμπτο που αφορά τεχνική βοήθεια. Επειδή υπάρχει χρονοδιάγραμμα για κάθε ένα από τα υποπρογράμματα 1 έως 4, ερωτάται η Επιτροπή:

1. Ποιά είναι η πορεία των υποπρογραμμάτων και ποιές ενέργειες έχουν προχωρήσει σε κάθε υποπρόγραμμα;

2. Υπάρχει καθυστέρηση στις απορροφήσεις και αν ναι, ποιές είναι οι κυριότερες αιτίες καθυστέρησης;

Απάντηση της κας Bonino εξ ονόματος της Επιτροπής (13 Μαρτίου 1998)

1. Η Επιτροπή επισημαίνει ότι η πορεία των δημοσιονομικών αναλήψεων υποχρεώσεων, για τις ενέργειες που προβλέπονται σε επίπεδο κράτους μέλους, καθώς και των πληρωμών (της απορρόφησης) καθενός από τα τέσσερα υποπρογράμματα του προγράμματος «Αλιεία» στην Ελλάδα, έχει ως εξής:

- στόλος:

δημοσιονομικές αναλήψεις υποχρεώσεων: 72% του υποπρογράμματος πληρωμές: 36%

- υδατοκαλλιέργεια:

δημοσιονομικές αναλήψεις υποχρεώσεων: 90,6% του υποπρογράμματος πληρωμή: 12,6%

- μεταποίηση ή εμπορία:

δημοσιονομικές αναλήψεις υποχρεώσεων: 64,1% του υποπρογράμματος πληρωμή: 11,6%

- υποδομή:

δημοσιονομικές αναλήψεις υποχρεώσεων: 63,8% του υποπρογράμματος πληρωμή: 3,6%

2. Όπως προκύπτει από τα ανωτέρω στοιχεία, οι μεγαλύτερες καθυστερήσεις σημειώθηκαν κατά την εκτέλεση του υποπρογράμματος για την υποδομή. Οι εν λόγω καθυστερήσεις οφείλονται, κυρίως, στο χρονικό διάστημα που απαιτείται για την υλοποίηση των επενδύσεων (συχνά δύο έτη) από τη στιγμή που γίνεται η ανάληψή τους.
ΓΡΑΠΤΗ ΕΡΩΤΗΣΗ E-0462/98 υποβολή: Mark Watts (PSE) προς το Συμβούλιο (27 Φεβρουαρίου 1998)

Θέμα: Aσφάλεια αεροσκαφών κατά το έτος 2000

Οι πιλότοι απείλησαν να διοργανώσουν παγκόσμια απεργία κατά το έτος 2000 φοβούμενοι ότι ο «ιός της χιλιετίας» θα απορρυθμίσει τα συστήματα πληροφορικής που εξασφαλίζουν τη διαχείριση της εναέριας κυκλοφορίας και εμποδίζουν τις συγκρούσεις αεροσκαφών.

Έχοντας υπόψη τις εκτεταμένες, δαπανηρές και χρονοβόρες τροποποιήσεις και αντικαταστάσεις υπολογιστών, που απαιτούνται είναι σε θέση το Συμβούλιο να σκιαγραφήσει τα προτεινόμενα μέτρα για το συντονισμό και την ενθάρρυνση των προσπαθειών που καταβάλλονται για να αποσοβηθούν αυτοί οι φόβοι και να εξασφαλισθεί η ασφάλεια της εναέριας κυκλοφορίας;

Απάντηση (8 Απριλίου 1998)

'Οσον αφορά την ασφάλεια των αερομεταφορών, το Συμβούλιο δεν έχει λάβει καμία πρόταση της Επιτροπής σχετικά με τον αποκαλούμενο «ιό της χιλιετίας». Ωστόσο, σύμφωνα με τις διαθέσιμες πληροφορίες, η Επιτροπή διεξάγει έρευνα προκειμένου να διαπιστωθεί ο βαθμός ευαισθητοποίησης, προετοιμασίας και αντίδρασης των φορέων των αεροπορικών μεταφορών όσον αφορά το θέμα αυτό.

Υπενθυμίζεται ότι ο εν λόγω κλάδος των μεταφορών δεν θεωρεί το πρόβλημα αυτό ως ανυπέρβλητο. Οι χειριστές των δορυφόρων του GPS (Global Positioning System) και οι οικείοι σταθμοί ελέγχου εδάφους βελτιώνουν το λογισμικό το οποίο ελέγχει το σύστημα επί του εδάφους προκειμένου να διορθώσει την τυχόν ανικανότητά του να αντιμετωπίσει τη μετάβαση σε μια νέα χιλιετηρίδα. Οι εν λόγω βελτιώσεις και διορθώσεις θα ολοκληρωθούν μέχρι τα τέλη του 1998. Οι ιδιωτικοί κατασκευαστές έχουν επίσης αναλάβει την απαιτούμενη επανορθωτική δράση και οι δέκτες GPS οι οποίοι αγοράσθηκαν κατά τα τελευταία δύο-τρία έτη θα λάβουν υπόψη τη μετάβαση στην προσεχή χιλιετηρίδα.

Διαβεβαιώνουμε τον αξιότιμο βουλευτή ότι το Συμβούλιο αποδίδει ύψιστη σημασία στα θέματα που αφορούν την ασφάλεια των αεροσκαφών. Στη συνάρτηση αυτή, εξετάζει τη δυνατότητα ίδρυσης μιας Ευρωπαϊκής Αρχής για την Ασφάλεια της Αεροναυτιλίας (EASA).